b'\n_START_ARTICLE_\nSanto Daime\n_START_SECTION_\nHistorie og udbredelse\n_START_PARAGRAPH_\nSanto Daime blev grundlagt som kirke i 1930\xe2\x80\x99erne i det nordvestlige Brasilien af Raimundo Irineu Serra, senere kendt som Mester Irineu. Som tilflyttende gummitapper i Amazonregnskoven arbejdede han sammen med peruvianske shipiboindianere, der introducerede ham for arbejdet med, og produktionen af, ayahuasca. Efter at have modtaget st\xc3\xa6rke religi\xc3\xb8se visioner under indflydelse af ayahuasca, og som bar pr\xc3\xa6g af hans katolske baggrund, grundlagde han den f\xc3\xb8rste kirke i Rio Branco, provinshovedstaden i delstaten Acre._NEWLINE_Efter hans d\xc3\xb8d i 1971 overtog Sebastiao Mota de Melo, kaldt Padrinho Sebasti\xc3\xa3o, ledelsen og stiftede organisationen CEFLURIS (i dag ICEFLU) for at im\xc3\xb8dekomme den stigende tilstr\xc3\xb8mning af medlemmer. Under dennes ledelse stiftedes afdelinger rundt omkring i hele Brasilien i 1970\xe2\x80\x99erne._NEWLINE_I 1980\xe2\x80\x99erne og 1990\xe2\x80\x99erne opn\xc3\xa5ede Santo Daime udbredelse i resten af verden, s\xc3\xa5ledes USA, Canada, Japan, Portugal, Spanien, Frankrig, Holland, Italien og Danmark._NEWLINE_Afdelingen i Danmark hedder Nordens C\xc3\xa9u Sagrado, Mester Fernandos Center for Meditation og Videnskab._NEWLINE_I Brasilien er Santo Daime involveret i socialt arbejde, bl.a. misbrugsafv\xc3\xa6nning, spirituelt arbejde i f\xc3\xa6ngslerne, samt uddeling af mad til fattige og skoleb\xc3\xb8ger til fattige b\xc3\xb8rn.\n_START_SECTION_\nRitual\n_START_PARAGRAPH_\nSanto Daimes ceremonier eller trabalhos -portugisisk for arbejder, foreg\xc3\xa5r i st\xc3\xb8rre eller mindre grupper. Den sakramentale indtagelse af ayahuasca g\xc3\xa5r igen i alle Santo Daimes ceremonier: concentra\xc3\xa7\xc3\xa3o og bailado som varer adskillige timer. Men ogs\xc3\xa5 i feitio som varer flere dage og er et af de vigtigste ritualer i Santo Daime, hvor sakramentet fremstilles af en mester tr\xc3\xa6net i over tolv \xc3\xa5r. Deltagerne sidder enten i stille kontemplation/meditation eller synger hymner under enkle dansetrin. Hymnerne, der under ceremonierne akkompagneres af rytmisk musik, er s\xc3\xa6regent for Santo Daime, idet Mester Irineu igennem hymner videreformidlede sine erfaringer og oplevelser til efterlevelse for sine f\xc3\xb8lgere. Traditionen med at forfatte hymner p\xc3\xa5 baggrund af oplevelser under ceremonier forts\xc3\xa6ttes i dag, ogs\xc3\xa5 uden for Brasilien.\n_START_SECTION_\nDaime\n_START_PARAGRAPH_\nAyahuasca er det generiske navn for en bryg, der har v\xc3\xa6ret brugt i \xc3\xa5rtusinder i sydamerikanske kulturer (andre navne er santo daime eller blot daime, hosca, yage og caapi). Ayahuasca indeholder det psykoaktive stof dimethyltryptamine (DMT), og monoamine oxydase inhibitors (MAOI). MAOI s\xc3\xb8rger for, at DMT g\xc3\xb8res optageligt i blodbanerne, da det ellers ville blive ford\xc3\xb8jet._NEWLINE_Ayahuasca kan tilberedes af flere slags planter, men Santo Daime bruger udelukkende udelukkende planten Rainha (psychotria viridis) der indeholder DMT og lianen Jagube (banisteriopsis caapi), der indeholder MAOI._NEWLINE_Foruden sine helbredende effekter og brugen som enteogen, er ayahuasca kendt eller berygtet for sine emetiske effekter, hvad der i den rituelle omgang anses for en n\xc3\xb8dvendig del af den \xc3\xa5ndelige proces._NEWLINE_Andre spirituelle samfund, der har haft udbredelse i Europa og som arbejder med ayahuasca, er Uni\xc3\xa3o do Vegetal (UDV) og Barquinha.\n_START_SECTION_\nJuridisk status\n_START_PARAGRAPH_\nBrasilien gjorde i 1992 den religi\xc3\xb8se brug af ayahuasca lovlig p\xc3\xa5 baggrund af et omfattende og langvarigt studie af brugen af ayahuasca i Santo Daime. Studiet fra 1987 ledet af Brasiliens f\xc3\xb8derale r\xc3\xa5d for narkotika (CONFEN) konkluderede, at den religi\xc3\xb8se brug af ayahuasca har positiv indflydelse p\xc3\xa5 lokalsamfundet, fremmer social harmoni og personlig integritet. Endvidere advarer studiet mod ensidigt fokus p\xc3\xa5 farmakologiske virkninger, men opfordrede til at inddrage hele konteksten, i hvilken Daime bliver indtaget, dvs. de religi\xc3\xb8se, sociale og kulturelle aspekter._NEWLINE_USA\xe2\x80\x99s H\xc3\xb8jeste Ret gav i 2006 dispensation for den rituelle brug af ayahuasca til Uni\xc3\xa3o do Vegetal (UDV), en religi\xc3\xb8s organisation ligeledes af brasiliansk oprindelse, der benytter ayahuasca som sakramente under deres ceremonier. Santo Daime fik efter nogle \xc3\xa5rs dialog med myndighederne ogs\xc3\xa5 tilladelse til at ud\xc3\xb8ve deres spiritualitet. Disse grupper har et ganske konstruktiv samarbejde med DEA._NEWLINE_I Canada har Santo Daime og UDV ligeledes efter en lang dialog med myndighederne f\xc3\xa5et dispensation af Canada Health til at praktisere deres spiritualitet._NEWLINE_I Europa er den rituelle brug af ayahuasca lovlig i Portugal og Spanien, mens der i Holland og Italien efter retsager om hvorvidt ayahuasca sorterer under narkotikalovgivningen, ikke blev fundet grundlag for forbud. Frankrig derimod tillod i f\xc3\xb8rste omgang i 2005 brugen, da der i den rituelle kontekst ikke blev brugt kemisk udvinding af DMT, men har siden forbudt ayahuasca._NEWLINE_I Danmark har Nordens C\xc3\xa9u Sagrado, Mester Fernandos Center for Meditation og Videnskab i 2014 s\xc3\xb8gt om dispensation for at importere ayahuasca. Samtidig s\xc3\xb8gte den om at blive anerkendt som religi\xc3\xb8s menighed. Social- og Sundhedsministeriet afslog i 2015 at give gruppen dispensation, og Kirkeministeriet afslog at anerkende Santo Daime som religi\xc3\xb8s menighed under henvisning til, at gruppen ville overtr\xc3\xa6de loven ved at importere ayahuasca. I 2017 sags\xc3\xb8gte gruppen Sundheds- og \xc3\x86ldreministeriet og Kirkeministeriet for at begr\xc3\xa6nse deres ret til religionsfrihed. De tabte sagen, men ankede dommen til H\xc3\xb8jesteret, idet Landsretten giver gruppen medhold i at der er et indgreb i deres religionsfrihed._NEWLINE_Gruppen fik tildelt fri proces af den danske stat i sagen mod Sunheds- og \xc3\x86ldreministeriet og Kirkeministeriet, som blev f\xc3\xb8rt i Landsretten. Den er ligeledes blevet tildelt fri proces i appellen til H\xc3\xb8jesteret. Sagen venter endnu afg\xc3\xb8relse.'